SKRIFTLIG FORESPØRGSEL E-2347/01

af Jules Maaten (ELDR) til Kommissionen

(3. august 2001)

Om: Cambodja

Hvordan bidrager Kommissionen i sine forbindelser med Cambodja til at sætte en stopper for den systematiske korruption i landet samt regeringens undertrykkelse af politiske modstandere, navnlig hvad angår intimidering af oppositionspartiet Sam Rainsy adskillige aktivister fra dette oppositionsparti er blevet dræbt i de seneste måneder?

Hvilke politiske foranstaltninger har Kommissionen truffet for at styrke troværdigheden af de lokalvalg, der er berammet til den 3. februar 2002?

Viser revisionen af EU-udviklingsprojekter i Cambodja, at korruption og bedrageri er aftagende fænomener, navnlig i forbindelse med PRASAC 2- og PRASAC 3-projekterne?

Svar afgivet på Kommissionens vegne af Christopher Patten

(17. september 2001)

Kommissionen lægger som led i forbindelserne mellem Unionen og de asiatiske lande særdeles stor vægt på, at behovet for god regeringsførelse, respekt for menneskerettighederne og afskaffelse af korruption imødekommes.

I alle sine forbindelser med Cambodja vedbliver Kommissionen sammen med medlemsstaterne med at presse på for at opnå en konkret virkeliggørelse af menneskerettigheder og god regeringsførelse. Disse spørgsmål er af central betydning for Fællesskabets samarbejdsstrategi over for Cambodja og er et gennemgående træk ved alle samarbejdsprojekter, ligesom det er tilfælde for andre donorer. I sine igangværende bilaterale kontakter med de cambodjanske myndigheder udnytter Kommissionen enhver lejlighed til at fremhæve, at det er nødvendigt at styrke respekten for de civile og politiske rettigheder i Cambodja og at tage hensyn til alle særlige forhold.

Den 26. juli 2001 bekræftede Kommissionen, at den er rede til at yde støtte til lokalvalgene i februar 2002, eftersom de udgør et yderligere vigtigt skridt hen imod en styrkelse af demokratiet i Cambodja. Kommissionen vil yde disponibel faglig bistand til Den Nationale Valgkommission (NEC) og en række ikke-statslige organisationer (ngo'er), hvis nøjagtige detaljer nu finpudses efter udsendelse af et eksperthold. Kommissionen er også i samarbejde med medlemsstaterne i færd med at vurdere mulighederne for at udsende en EU-observationsenhed i forbindelse med valgene. Som led i sine kontakter herom med de cambodjanske myndigheder har Kommissionen understreget betydningen af, at situationen før og under valgene ikke præges af vold og uroligheder, og at NEC indtager en objektiv, upartisk og professionel holdning under hele processen.

Revisionerne af Unionens udviklingsprojekter i Cambodja, navnlig projekterne under genopretnings- og støtteprogrammet for den cambodjanske landbrugssektor (Prasac), tager ikke sigte på at vurdere den generelle situation i landet med hensyn til korruption og bedrageri. Formålet dermed er begrænset til at slå fast, om projektmidlerne er anvendt korrekt ved hjælp af effektive finansielle forvaltnings- og kontrolsystemer. Der ydes imidlertid via mange af projekterne støtte til sikring af god regeringsførelse og sund og effektiv forvaltning på det område, hvor de er virksomme. Desuden har revisorerne for Prasac-projekternes vedkommende ikke fundet eksempler på bedrageri eller korruption i forbindelse med gennemførelsen deraf.